b'\n_START_ARTICLE_\nStolnica v Llandaffu\n_START_SECTION_\nSrednjeve\xc5\xa1ka zgodovina\n_START_PARAGRAPH_\nStolnica v Llandaffu je bila zgrajena na kraju, kjer je prej \xc5\xbee bila cerkev. Skupnost je ustanovil sveti Dubricij na plitvini ob reki Taff. Prvo cerkev je postavil Dubricijev naslednik sveti Teilo. Skupaj s svojim naslednikom Oudocejem sta zavetnika stolnice. Prvotne cerkve ni bilo ve\xc4\x8d, a stoje\xc4\x8di keltski kri\xc5\xbe pri\xc4\x8da o bogoslu\xc5\xbeju v prednormanskem obdobju. _NEWLINE_Normani so zasedli Glamorgan \xc5\xbee zgodaj in leta 1107 imenovali Urbana za prvega \xc5\xa1kofa. Leta 1120 je za\xc4\x8del gradnjo stolnice in ostanke svetega Dubricija je preselil iz Bardseyja. Po Urbanovi smrti je bilo delo kon\xc4\x8dano v zadnjih letih \xc5\xa1kofovanja Nikolaja ap Gwrganta, ki je umrl leta 1183. Stolnica je bila posve\xc4\x8dena svetemu Petru in Pavlu, Dubriciju, Teilu in Oudoceju. _NEWLINE_\xc5\xa0kof Henry de Abergavenny je ustanovil kapitelj okoli  leta 1214 in imenoval \xc5\xa1tirinajst nadarbinarjev, osem duhovnikov, \xc5\xa1tiri diakone in dva poddiakona. Spremenil je tudi \xc5\xa1kofovski pe\xc4\x8dat Llandaffa, dodal je ve\xc4\x8d podrobnosti na sliki upodobljenega \xc5\xa1kofa in dodal stavek "po milosti bo\xc5\xbeji". Zahodna fasada izvira iz leta 1220 in ima kip svetega Teila. Do leta 1266 je bila zgradba, ki jo je za\xc4\x8del graditi Urban, spremenjena; stolnica je bila ponovno posve\xc4\x8dena leta 1266. _NEWLINE_Marijina kapela je bila zgrajena, ko je bil \xc5\xa1kof William de Braose, od 1266 do 1287. Bila je na zadnjem delu Urbanove cerkve in starem kornem obmo\xc4\x8dju, ki je bil odstranjen, da bi zgradili kapelo. Od tedaj se je stolnica stalno po\xc4\x8dasi spreminjala. Potem ko je bila kon\xc4\x8dana Marijina kapela, so obnovili dva oboka severnega kornega hodnika. _NEWLINE_Zelo je bila po\xc5\xa1kodovana leta 1400 med uporom Owaina Glynd\xc5\xb5ra, ko so njegove sile uni\xc4\x8dile tudi \xc5\xa1kofovo pala\xc4\x8do. \xc5\xa0koda je bila dovolj velika, da je \xc5\xa1kof Blethyn leta 1575 obvestil duhovnike, da verjame, da tako po\xc5\xa1kodovane stolnice ni ve\xc4\x8d mogo\xc4\x8de popraviti. Ve\xc4\x8dina drugih po\xc5\xa1kodb je bila popravljena, predvsem retabel \xc5\xa1kofa Marshalla je delno pre\xc5\xbeivel. Severozahodni stolp, eden brez zvonika, je dodal Jasper Tudor in se zdaj imenuje po njem. V Cardiffu je prevzel gospostvo, ko je prestol zasedel njegov ne\xc4\x8dak kralj Henrik VII._NEWLINE_V eni od poznih srednjeve\xc5\xa1kih grobnic je tudi sir David Mathew Llandaffski (1400\xe2\x80\x931484). Sir David ap Mathew je imel naslov grand standard bearer of England, ki mu ga je podelil kralj Edvard IV., ker mu je re\xc5\xa1il \xc5\xbeivljenje v bitki pri Towtonu 29. marca 1461 (vojna ro\xc5\xbe).\n_START_SECTION_\nPosrednjeve\xc5\xa1ka in viktorijanska zgodovina\n_START_PARAGRAPH_\nV angle\xc5\xa1ki dr\xc5\xbeavljanski vojni so stolnico preplavili parlamentarni vojaki in jo uni\xc4\x8dili. Zasegli so tudi knjige iz knji\xc5\xbenice, jih odnesli na grad Cardiff in jih za\xc5\xbegali skupaj s \xc5\xa1tevilnimi kopijami Knjige skupnih molitev (Book of Common Prayer). Na grad so bile povabljene tudi \xc5\xbeene ujetih duhovnikov, da bi se ogrele ob ognju na mrzel zimski dan. V tem obdobju nemirov si je \xc4\x8dlovek z imenom Milles prisvojil dele stolnice. V njej je odprl gostilno, del je uporabil za hlev, spremenil kor v stajo za teleta in krstilnik v korito za pra\xc5\xa1i\xc4\x8de. _NEWLINE_Jugozahodni stolp je bil po\xc5\xa1kodovan v velikih nevihtah leta 1703 in 1720 ter se je skoraj poru\xc5\xa1il. \xc5\xa0koda na stolnici je bila tako velika, da je cerkev leta 1717 resno razmi\xc5\xa1ljala o njeni odstranitvi. Med 1720 in 1723 je vrsta neviht nato \xc5\xa1e bolj po\xc5\xa1kodovala stolnico, ni\xc5\xbeje dele strehe in drugo. Stanje leta 1723 jih je prisililo, da so bogoslu\xc5\xbeje opravljali v Marijini kapeli in popolnoma zaprli zahodni vhod v stolnico. _NEWLINE_30 let po tem, ko je streha stolnice propadla, je kapitelj prosil arhitekta Johna Wooda starej\xc5\xa1ega, da pripravi ocene in na\xc4\x8drte za obnovitev stolnice. Letu 1734 so se za\xc4\x8dela dela. Wood jo je oblikoval v slogu italijanskega templja in se posvetil le vzhodnemu delu zgradbe, zahodna polovica je ostala v ru\xc5\xa1evinah. V bistvu to ni bil italijanski slog, ampak poustvaritev Salomonovega  templja. Po 16 letih je kapitelj zbral sredstva za popravilo zahodne polovice objekta. Po Woodovih na\xc4\x8drtih bi morali zamenjati zahodni vhod stolnice s stolpom in rustikalen portik. \xc5\xa0ele leta 1841 sta Wyatt in Prichard za\xc4\x8dela svoje delo in \xc5\xa1koda na zahodnem delu je bila popravljena, vse sledi Woodovega italijanskega templja odstranjene._NEWLINE_V 19. stoletju je \xc5\xa1kof prvi\xc4\x8d po 300 letih za\xc4\x8del prebivati v Llandaffu. Leta 1836 je bil \xc5\xa1e en neuspe\xc5\xa1en poskus, da bi ga prenesli sede\xc5\xbe v Bristol. Urad dekana je bil v Llandaffu, a polo\xc5\xbeaj ni bil zaseden 700 let. Urad dekana je lo\xc4\x8den od vloge arhidiakona Llandaffa od novembra 1843. Njegova obnova je pomenila za\xc4\x8detek bolj\xc5\xa1ih \xc4\x8dasov za stolnico. Novi dekan William Bruce Knight je bil klju\xc4\x8dnega pomena pri uvajanju prepotrebne obnove._NEWLINE_Stolnica je bila ponovno odprta za bogoslu\xc5\xbeje 16. aprila 1857. Zbor je pri\xc5\xa1el iz Gloucestra, tako da je bilo prvi\xc4\x8d od leta 1691 mogo\xc4\x8de sli\xc5\xa1ati zborovsko glasbo. Pri obnovi so odstranili vse sledi italijanskega templja in popravili \xc5\xa1kodo zaradi poskusa  preoblikovanja, ki ga je povzro\xc4\x8dil Wood. Oboki z lepimi \xc5\xa1tukaturami so bili skriti s stenami, sedilije so bile odstranjene z izvirnega kraja in retabel je bil pokrit z mavcem ali skrit za zidom._NEWLINE_Za obnovo so darovali Edward VII., vali\xc5\xbeanski princ in markiz Bute, kar je bilo dovolj, da so jo lahko nadaljevali. Stolnico in stolp so obnovili, stolpu so dodali zvonik. Ve\xc4\x8dino obnovitvenih del je dokon\xc4\x8dal lokalni arhitekt John Prichard med letoma 1843 in 1869. Triptih Danteja Gabriela Rossettija je bil zasnovan za uporabo kot retabel, nova vitra\xc5\xbena okna, Brodolom svetega Pavla (Shipwreck of st. Paul), je oblikoval Ford Madox Brown. Sir Edward Burne-Jones je v kapeli svetega Dubricija (Dyfriga) izdelal panele iz porcelana \xc5\xa0est dni stvarjenja . _NEWLINE_Od 1691 do okoli leta 1860 v stolnici ni bilo zbora. Prav tako ni bilo orgel. Browne Willis leta 1719 opisuje ostanke orgel, ki jih je stolnici darovala Lady Kemysh iz Cefn Mablyja in so jih na\xc5\xa1li na podstre\xc5\xa1ju. Leta 1860 je Alfred Ollivant, ki je bil takrat \xc5\xa1kof Landaffa, objavil knjigo Poro\xc4\x8dilo o stanju stavbe llandaffske stolnice od 1575 do danes (Some Account of the Condition of the Fabric of Llandaff Cathedral from 1575 to the present time), namenjeno zbiranju sredstev za obnovo zbora stolnice in nakup novih orgel. Neke vrste stolni\xc4\x8dna \xc5\xa1ola je bila od 9. stoletja. Dekan Vaughan jo je leta 1888 ponovno ustanovil. Od leta 1978 sprejema tudi \xc5\xa1tudentke.\n_START_SECTION_\n20. in 21. stoletje\n_START_PARAGRAPH_\n2. januarja 1941 zve\xc4\x8der med drugo svetovno vojno je bila stolnica hudo po\xc5\xa1kodovana, ko je nanjo padla letalska bomba, ki je odpihnila streho z ladje, ju\xc5\xbenega hodnika in kapiteljske hi\xc5\xa1e. Po\xc5\xa1kodovani so bili tudi vrh zvonika ter orgle. V nedeljo po bombardiranju je bilo bogoslu\xc5\xbeje v dekaniji. Delo se je kmalu za\xc4\x8delo, spraznili so Marijino kapelo in prezbiterij ter popravili streho, a delo do aprila 1942 ni bilo kon\xc4\x8dano in ga ni bilo  mogo\xc4\x8de nadaljevati do konca vojne. Popravljene dele so uporabljali za molilnico do leta 1957. Od britanskih stolnic je bila le stolnica Coventry bolj po\xc5\xa1kodovana v zloglasnem bombardiranju, imenovanem Coventry Blitz. _NEWLINE_Ve\xc4\x8dje obnove in preoblikovanja se je lotil arhitekt George Pace iz Yorka. Stavbo so za\xc4\x8deli uporabljati \xc5\xbee junija 1958. Kraljica se je 6. avgusta 1960 udele\xc5\xbeila praznovanja dokon\xc4\x8danja obnove. Zgrajena je bila spominska kapela vali\xc5\xbeanskemu regimentu, sir Jacob Epstein pa je ustvaril Veli\xc4\x8dastnega Kristusa (Christ in Majesty), ki stoji visoko nad ladjo na betonskem oboku in ga je zasnoval George Pace._NEWLINE_Pace je predstavil dve mo\xc5\xbenosti za zamenjavo pri\xc5\xbenice, ki je Pritchard ni obnovil: baldahin s \xc5\xa1tirimi stebri s primerno sliko pod njim ali dvojno obe\xc5\xa1en lok z votlim bobnom, lo\xc4\x8den od orgel. "Kristus v slavi" bi se namestil na zahodni steni bobna. Ta predlog sta sprejela dekan in kapitelj stolnice. Predlog so predstavili Komisiji za vojno \xc5\xa1kodo s predlogom, da bi se sredstva, prvotno mi\xc5\xa1ljena za zamenjavo po\xc5\xa1kodovanih vitra\xc5\xbeev, uporabila za umetnost v drugih delih cerkve. Dovoljenje je pomagalo, da so financirali kip._NEWLINE_Februarja 2007 je v stolnico  udarila strela in po\xc5\xa1kodovala elektri\xc4\x8dne orgle, ki so \xc5\xbee bile v slabem stanju. To je spodbudilo za\xc4\x8detek zbiranja 1,5 milijona \xc2\xa3 za nove orgle.\n_START_SECTION_\nArhitektura\n_START_PARAGRAPH_\nPrvotna prednormanska cerkev je bila opisana v Knjigi o Llandaffu (Book of Llandaff) (12. stoletje) in je bila ne ve\xc4\x8d kot 8,5 m dolga, 4,6 m \xc5\xa1iroka in 6,1 m visoka. Imela je nizke, ozke prehode z apsidalnim portikom, dolgim 3,7 m. Gradnja se je za\xc4\x8dela po naro\xc4\x8dilu drugega normanskega \xc5\xa1kofa v Llandaffu, Urbana, v 1120-ih, ki je imel oblast nad novo ustanovljeno \xc5\xa1kofijo. Gradnja je dolgo trajala, saj so med letoma 1193 in 1218 v \xc4\x8dasu episkopata Henrika iz Abergavennyja odredili obse\xc5\xbeno predelavo. Zahodni del je nadomestil, kar je zgradil Urban, ostala sta ladja in dana\xc5\xa1nji sprednji del. Fina izdelava in natan\xc4\x8dnost arhitekture spominjata opatijo v Glastonburyju in stolnico v Wellsu, zato je verjetno, da je bilo za gradnjo najetih ve\xc4\x8d vodilnih obrtnikov iz Somerseta.\n_START_SECTION_\nGlasba\n_START_PARAGRAPH_\nVrsto let je imela stolnica anglikanski zbor fantov in mo\xc5\xa1kih in v zadnjem \xc4\x8dasu tudi zbor deklet, edino namensko zborovsko \xc5\xa1olo v cerkvi v Walesu, stolni\xc4\x8dno \xc5\xa1olo. \xc5\xbdupnijski zbori pojejo na tedenski \xc5\xbeupnijski evharistiji. V stolnici je obro\xc4\x8d dvanajstih zvonov (z dodatnim "flat sixth") za spremenljivo zvonjenje in so v Jasperjevem stolpu. Sedanji zvonovi so bili name\xc5\xa1\xc4\x8deni leta 1992 in so nadomestili prej\xc5\xa1njih deset._NEWLINE_Orgle, ki so bile name\xc5\xa1\xc4\x8dene po vojni, niso bile nikoli povsem zadovoljive, \xc5\xa1e pred po\xc5\xa1kodbami udarca strele. Dela z namestitvijo novih orgel podjetja Nicholson\'s of Malvern so se za\xc4\x8dela jeseni 2008. \xc4\x8ceprav ne v celoti kon\xc4\x8dane, so bile za veliko no\xc4\x8d leta 2010 \xc5\xbee uporabljene pri predstavi (Gloria Louis Vierne, Messe Solennelle) pri velikono\xc4\x8dnem obredu 3. aprila 2010. Prihodke Llandaffskega glasbenega festivala 2011 so namenili za dokon\xc4\x8danje orgel. Preostali deli so bili dodani v poznem poletju leta 2013.'